**STATUT**

**dioničkog društva VODOPRIVREDA ZAGREB d.d.**

**I. OPĆE ODREDBE**

**Članak 1.**

Odredbama ovog Statuta, dioničari VODOPRIVREDE ZAGREB d.d. (u daljnjem tekstu: **Društvo**) uređuju osobito pitanja koja se odnose na:

* tvrtku i sjedište Društva,
* predmet poslovanja Društva,
* temeljni kapital Društva,
* nominalni iznos dionica i broj dionica u Društvu,
* vrstu dionica i njihov rod,
* organe Društva,
* godišnji obračun i upotrebu dobiti Društva,
* način i oblik objave priopćenja Društva,
* trajanje i prestanak Društva.

**II. TVRTKA I SJEDIŠTE DRUŠTVA**

**Članak 2.**

Tvrtka društva je VODOPRIVREDA ZAGREB dioničko društvo.

Skraćena tvrtka društva je VODOPRIVREDA ZAGREB d.d..

**Članak 3.**

Sjedište Društva je u Zagrebu, na poslovnoj adresi koju utvrđuje Uprava Društva.

Odluku o promjeni poslovne adrese Društva donosi Uprava Društva, uz prethodnu suglasnost Nadzornog odbora.

**Članak 4.**

Društvo može imati i svoje podružnice, koje se osnivaju odlukom Uprave Društva, na način koji je propisan zakonom.

**III. PREDMET POSLOVANJA DRUŠTVA**

**Članak 5.**

Društvo u svom poslovanju obavlja sljedeće djelatnosti koje čine utvrđeni predmet njegovog poslovanja:

\* Preventivna, redovna i izvanredna obrana od poplava na branjenom području

\* Upravljanje detaljnim građevinama za melioracijsku odvodnju

\* Upravljanje vodnim građevinama za navodnjavanje

\* Djelatnosti istraživanja mineralnih sirovina (radovi i ispitivanja kojima je svrha utvrditi postojanje, položaj i oblik ležišta mineralnih sirovina, njihovu kakvoću i količinu, te uvjete eksploatacije)

\* Djelatnost eksploatacije (vađenja iz ležišta i oplemenjivanje) mineralnih sirovina

\* Djelatnosti javnoga cestovnog prijevoza putnika i tereta u domaćem i međunarodnom prometu

\* Prijevoz za vlastite potrebe

\* Poslovi građenja i rekonstruiranja javnih cesta

\* Poslovi održavanja javnih cesta

\* Stručni poslovi prostornog uređenja

\* Projektiranje, građenje, uporaba i uklanjanje građevina

\* Nadzor nad gradnjom

\* Posredovanje u prometu nekretnina

\* Poslovanje nekretninama

\* Izrada geodetskog projekta

\* Održavanje javnih površina

\* Održavanje nerazvrstanih cesta

\* Stručni poslovi zaštite okoliša

\* Poljoprivredna djelatnost

\* Privatna poljoprivredna savjetodavna služba

\* Promet sredstava za zaštitu bilja

\* Ispitivanje u istraživačke ili razvojne svrhe

\* Poslovi upravljanja i iskorjenjivanja štetnih organizama

\* Proizvodnja i stavljanje u promet uređaja za primjenu sredstava za zaštitu bilja

\* Certificiranje uređaja za primjenu sredstava za zaštitu bilja

\* Zdravstvena zaštita bilja

\* Proizvodnja, prerada, unošenje iz trećih zemalja ili distribucija određenog bilja, biljnih proizvoda i drugih nadziranih predmeta

\* Poslovi suzbijanja štetnih organizama ili uništavanja bilja, biljnih proizvoda i drugih nadziranih predmeta za koje su naređene mjere uništenja

\* Proizvodnja sjemena

\* Dorada sjemena

\* Pakiranje, plombiranje i označavanje sjemena

\* Stavljanje na tržište sjemena

\* Proizvodnja sadnog materijala

\* Pakiranje, plombiranje i označavanje sadnog materijala

\* Stavljanje na tržište sadnog materijala

\* Uvoz sadnog materijala

\* Proizvodnja gnojiva i poboljšivača tla

\* Promet gnojivima i poboljšivačima tla

\* Gospodarenje ribama slatkih (kopnenih) voda

\* Gospodarenje šumama

\* Kupnja i prodaja robe

\* Obavljanje trgovačkog posredovanja na domaćem i inozemnom tržištu

\* Zastupanje inozemnih tvrtki

\* Turističke usluge u nautičkom turizmu

\* Turističke usluge u ostalim oblicima turističke ponude

\* Ostale turističke usluge

\* Turističke usluge koje uključuju športsko-rekreativne ili pustolovne aktivnosti

\* Pripremanje hrane i pružanje usluga prehrane

\* Pripremanje i usluživanje pića i napitaka

\* Pružanje usluga smještaja

\* Pripremanje hrane za potrošnju na drugom mjestu sa ili bez usluživanja (u prijevoznom sredstvu, na priredbama i sl.) i opskrba tom hranom (catering)

\* Iznajmljivanje strojeva i opreme, bez rukovatelja

\* Planiranje i projektiranje vrtova i sportskih terena

\* Agencijska djelatnost u cestovnom prometu.

Osim djelatnosti iz stavka 1. ovoga članka, Društvo može obavljati i druge djelatnosti koje služe obavljanju djelatnosti iz stavka 1. ovog članka, ako se one u manjem opsegu ili uobičajeno obavljaju uz djelatnost koja čini utvrđeni predmet poslovanja Društva.

**IV. TEMELJNI KAPITAL**

**Članak 6.**

Temeljni kapital Društva iznosi 5.140.837,00 (petmilijunastočetrdesettisućaosamstotridesetsedam) eura.

Temeljni kapital Društva podijeljen je na 395.449 (tristodevedesetpettisućačetiristočetrdesetdevet) redovnih dionica koje glase na ime, svaka nominalnog iznosa 13,00 (trinaest) eura.

**V. DIONICE**

**Članak 7.**

Dionice Društva su nematerijalizirani vrijednosni papiri, koji postoje samo u obliku elektroničkog zapisa u kompjuterskom sustavu Središnjeg klirinškog depozitarnog društva (u daljnjem tekstu: **SKDD**).

U odnosu prema Društvu priznaju se prava i obveze iz dionice samo onome tko je upisan u registru dionica. Mjerodavno je stanje na računu dioničara koji za dionice Društva vodi SKDD.

**VI. ORGANI DRUŠTVA**

**Članak 8.**

Organi Društva su: Glavna skupština, Nadzorni odbor i Uprava.

**Glavna skupštinaČlanak 9.**

 Glavnu skupštinu čine dioničari Društva.

Članovi Uprave i članovi Nadzornog odbora moraju sudjelovati u radu Glavne skupštine. Članovi Nadzornog odbora Društva, kada ne sudjeluju u radu Glavne skupštine u mjestu u kojemu se održava, mogu sudjelovati u radu Glavne skupštine putem videolinka, odnosno putem prijenosa zvuka i slike.

Glavna skupština nadležna je odlučivati o pitanjima koja su izričito određena zakonom i Statutom Društva, a osobito o:

* izboru i opozivu članova Nadzornog odbora,
* upotrebi dobiti,
* politici primitaka i o izvješćima o primicima za članove Uprave i članove Nadzornog odbora,
* davanju razrješnice članovima Uprave i Nadzornog odbora,
* imenovanju revizora Društva,
* izmjenama Statuta,
* povećanju i smanjenju temeljnog kapitala Društva,
* imenovanju revizora za ispitivanje radnji vođenja poslova Društva i utvrđivanju naknade za njegov rad,
* uvrštenju dionica Društva na uređeno tržište radi trgovanja i o povlačenju dionica s tog uvrštenja,
* prestanku Društva.

Glavna skupština može odlučivati o pitanjima vođenja poslova Društva samo na temelju zahtjeva Uprave Društva.

**Članak 10.**

Glavna skupština mora se sazvati najmanje 30(trideset) dana prije dana njezina održavanja, uz uvažavanje dodatnog roka iz čl. 12. st. 3. ovog članka. U taj rok se ne uračunava dan objave poziva ni dan prispijeća prijave sudjelovanja Društvu.

Poziv na Glavnu skupštinu mora se objaviti na internetskoj stranici na kojoj se nalazi sudski registar. Ako su dioničari Društvu poimenično poznati, Glavnu skupštinu se može sazvati preporučenim pismom, pri čemu se dan odašiljanja pisma smatra danom objave poziva. Dovoljno je poslati preporučeno pismo dioničarima koji su upisani u registru dionica pri SKDD.

Nakon sazivanja Glavne skupštine Društvo će poduzeti sve da na njegovim internetskim stranicama budu dostupni:

* sadržaj poziva za Glavnu skupštinu,
* objašnjenje ako Glavna skupština ne treba donijeti odluku o nekoj točki dnevnog reda,
* sva dokumentacija koju treba podastrijeti Glavnoj skupštini,
* ukupan broj dionica i prava glasa u vrijeme sazivanja Glavne skupštine,
* prema okolnostima, formulare koji se moraju upotrijebiti u glasovanju putem punomoćnika ili glasovanjem pisanim putem ili elektroničkom komunikacijom, ako ih se neposredno ne dostavlja dioničarima.

Uprava Društva određuje mjesto održavanja Glavne skupštine unutar ili izvan sjedišta Društva.

Uprava, uz prethodnu suglasnost Nadzornog odbora, ovlaštena je dopustiti da se rad Glavne skupštine smije prenositi zvukom i slikom.

**Članak 11.**

Glavnu skupštinu Društva saziva Uprava.

Glavnu skupštinu može sazvati i Nadzorni odbor.

Glavna skupština mora se sazvati kada to zatraže dioničari koji zajedno imaju udjele u visini od najmanje 5% (pet posto) temeljnog kapitala Društva te koji su naveli svrhu i razlog sazivanja skupštine. Zahtjev za sazivanje Glavne skupštine upućuje se Upravi u pisanom obliku.

**Članak 12.**

Glavna skupština može valjano odlučivati ako su na njoj zastupljeni dioničari (izravno ili putem punomoćnika) čiji glasovi predstavljaju više od 1/2 (jedne polovine) nominalnog iznosa temeljnog kapitala Društva.

Pri sazivanju Glavne skupštine mora se odrediti kada će se održati naredna Glavna skupština, ako na onoj koja je sazvana ne bude kvoruma. Održavanje naredne Glavne skupštine odredit će se na dan koji je unutar roka od 30 (trideset) dana od dana sazvane Glavne skupštine. Tako održana naredna Glavna skupština može valjano odlučivati bez obzira na kvorum.

Na Glavnoj skupštini mogu sudjelovati dioničari koji su prijavili Društvu svoje sudjelovanje najkasnije 6 (šest) dana prije održavanja Glavne skupštine, na za to u pozivu navedenu adresu. U taj rok se ne uračunava dan prispijeća prijave Društvu. Najkraći rok za sazivanje Glavne skupštine iz čl. 10. st. 1. ovog Statuta produljuje se za dane određene za prijavu sudjelovanja iz ovog stavka.

Dioničar može podnijeti protuprijedlog na prijedlog pojedine odluke Glavne skupštine u pisanom obliku s navođenjem imena i prezimena dioničara te popratnim obrazloženjem. Prijedlozi dioničara moraju biti dostavljeni Društvu na adresu za to navedenu u pozivu najmanje 14 (četrnaest) dana prije dana održavanja Glavne skupštine. Dan prispijeća prijedloga Društvu ne uračunava se u taj rok. Osim na navedeni način, dioničar može podnijeti protuprijedlog i na Glavnoj skupštini Društva.

Dioničari koji zajedno imaju najmanje 5% (pet posto) temeljnog kapitala Društva mogu u pisanom obliku zatražiti stavljanje nekog predmeta na dnevni red Glavne skupštine te njegovu objavu. Uz svaki novi predmet na dnevnom redu mora se dati obrazloženje ili prijedlog odluke. Zahtjev za stavljanje nekog predmeta na dnevni red Društvo mora primiti najmanje 30 (trideset) dana prije održavanja Glavne skupštine. U taj se rok ne uračunava dan prispijeća zahtjeva Društvu.

**Članak 13.**

Odluke na Glavnoj skupštini donose se većinom danih glasova (obična većina) osim kad se zakonom propisuje veća većina koja je potrebna za donošenje točno određenih odluka.

 Svaka dionica u nominalnom iznosu od 13,00 (trinaest) eura daje pravo na jedan glas.

Na Glavnoj skupštini se glasuje javno podizanjem glasačkih kartona ili popunjavanjem i predajom glasačkih listića ili putem elektroničkih naprava.

Uprava, uz prethodnu suglasnost Nadzornog odbora, ovlaštena je donijeti odluku kojom se dioničarima omogućuje ostvarivanje prava glasa pisanim putem ili putem elektroničke komunikacije i kada osobno ni putem punomoćnika ne sudjeluju na Glavnoj skupštini u mjestu gdje se održava.

**Članak 14.**

Dioničari na Glavnoj skupštini sudjeluju osobno ili preko punomoćnika.

Dioničare mogu zastupati fizičke ili pravne osobe, a na temelju punomoći u pisanom obliku.

Osoba ovlaštena za zastupanje pravne osobe, u smislu ovog Statuta, je osoba čija ovlast za zastupanje pravne osobe proizlazi izravno iz zakona, upisana je u sudski registar kao zastupnik pravne osobe ili ovlaštena je za zastupanje za konkretnu svrhu temeljem ovlaštenja danog od strane neke od prethodno navedenih osoba.

Pisana punomoć mora sadržavati naznaku punomoćnika, naznaku dioničara koji izdaje punomoć, ukupnu nominalnu vrijednost dionica tog dioničara, ovlast punomoćniku da sudjeluje na Glavnoj skupštini i glasa u ime i za račun dioničara te dan izdavanja i vrijeme važenja punomoći.

**Članak 15.**

Glavnoj skupštini predsjeda predsjednik Glavne skupštine, kojeg određuje Nadzorni odbor po prijedlogu Uprave.

Predsjednik Glavne skupštine:

* predsjeda sjednicama Glavne skupštine te utvrđuje redoslijed raspravljanja o pojedinim točkama dnevnog reda, odlučuje o redoslijedu glasovanja o pojedinim prijedlozima, o načinu glasovanja o pojedinim odlukama te o svim proceduralnim pitanjima koja nisu utvrđena zakonom i ovim Statutom,
* potpisuje zapisnik i odluke Glavne skupštine,
* u ime Glavne skupštine komunicira s drugim organima Društva i s trećim osobama, kada je to predviđeno zakonom i ovim Statutom,
* obavlja i druge poslove što su mu stavljeni u nadležnost zakonom i ovim Statutom.

Prije prelaska na predviđeni dnevni red, predsjednik Glavne skupštine utvrdit će prisutnost dioničara, imaju li punomoćnici dioničara valjane punomoći u smislu odredaba ovog Statuta te ima li Glavna skupština kvorum, kada ga sukladno odredbama ovog Statuta treba imati.

**Članak 16.**

Dioničari sami snose vlastite troškove sudjelovanja u radu i na sjednicama Glavne skupštine. Troškove sazivanja i održavanja sjednice Glavne skupštine snosi Društvo.

**Članak 17.**

Na Glavnoj skupštini mora se sastaviti popis svih prisutnih i zastupanih dioničara te njihovih zastupnika i/ili punomoćnika uz navođenje imena, prezimena i prebivališta te ukupnog nominalnog iznosa dionica.

**Članak 18.**

Dioničar ili njegov punomoćnik koji želi dobiti riječ vezano uz pojedinu točku dnevnog reda, mora to prijaviti osobi koju za to odredi Predsjednik Glavne skupštine prije nego o toj točki Glavna skupština započne glasovanje.

Dioničarima ili njihovim punomoćnicima će riječ davati Predsjednik Glavne skupštine, a prema redoslijedu prijavljivanja te u skladu s ograničenjima iz članka 19. ovog Statuta.

Prisutni dioničari i njihovi punomoćnici dužni su svojim ponašanjem omogućiti da se Glavna skupština održi u skladu s odredbama ovog Statuta i zakona.

Mir i red Glavne skupštine održava Predsjednik Glavne skupštine te je u tu svrhu ovlašten oduzimati riječ, a osobu koja trajno remeti rad Glavne skupštine ovlašten je udaljiti s Glavne skupštine.

**Članak 19.**

Pravo dioničara da traže obavještavanja, postavljaju pitanja i raspravljaju ograničeno je na način koji će usmeno odrediti Predsjednik Glavne skupštine imajući u vidu potrebu za urednim radom, primjerenim trajanjem i učinkovitosti rada Glavne skupštine.

Ako je to svrsishodno za uredni rad, primjereno trajanje i učinkovitost rada Glavne skupštine, Predsjednik Glavne skupštine može ograničiti ukupno vrijeme obavještenja, postavljanja pitanja i raspravljanja koje otpada na pojedinu točku dnevnog reda, kao i odrediti maksimalno vrijeme u kojem svaki dioničar ili njegov punomoćnik koji se propisno prijavio za riječ može tražiti obavještenja, postavljati pitanja ili raspravljati.

Pri određivanju ograničenja iz prethodnog stavka, Predsjednik Glavne skupštine vodit će računa o ukupnom broju točaka dnevnog reda, složenosti materije o kojoj treba odlučiti te o broju dioničara ili njihovih punomoćnika koji su se propisno prijavili za riječ.

**Članak 20.**

Nakon raspravljanja o pojedinim točkama dnevnog reda u skladu s prethodnim člankom, Glavna skupština će o tome donijeti odluku glasovanjem.

Obrasce glasačkih kartona, glasačkih listića ili elektroničke naprave za glasovanje na Glavnoj skupštini osigurat će Društvo.

 Dioničar može glasovati za prijedlog odluke, protiv prijedloga, a može se suzdržati od glasovanja. Glas „suzdržan“ ne uzima se u obzir u ukupnom broju danih glasova.

Svaka odluka Glavne skupštine mora se navesti u zapisniku koji sastavlja javni bilježnik. U zapisniku se navodi mjesto i vrijeme održavanja Glavne skupštine, ime i prezime javnog bilježnika te način i rezultat glasovanja i utvrđenje Predsjednika Glavne skupštine o donesenim odlukama, a koje obuhvaća za svaku odluku i broj dionica na temelju kojih su dani valjani glasovi, udio temeljnog kapitala Društva koji otpada na dionice na temelju kojih su dani valjani glasovi te broj glasova danih za pojedinu odluku, glasova danih protiv i prema okolnostima broj glasova koji bi otpao na one koji su se suzdržali od glasovanja.

Društvo mora u roku od 7 (sedam) dana nakon što je održana Glavna skupština rezultate glasovanja objaviti na svojim internetskim stranicama, ako prisilnim propisom nije propisan kraći rok.

**Nadzorni odbor**

**Članak 21.**

Nadzorni odbor nadzire vođenje poslova Društva.

Nadzorni odbor sastoji se od 5 (pet) članova od kojih je jedan član predstavnik radnika za vrijeme dok postoji takva obveza prema posebnim propisima.

Članove Nadzornog odbora bira običnom većinom Glavna skupština na razdoblje od četiri (4) godine, a iste osobe mogu biti ponovo birane.

**Članak 22.**

Nadzorni odbor Društva radi i donosi svoje odluke na sjednicama, a može odlučivati ako je na sjednici prisutna većina članova Nadzornog odbora Društva.

Nadzorni odbor donosi svoje odluke većinom od danih glasova. Svaki član Nadzornog odbora ima pravo na jedan glas. Ako su glasovi jednako podijeljeni, odlučujući je glas predsjednika Nadzornog odbora.

Nadzorni odbor može donositi odluke i bez održavanja sjednice, elektronskim putem, pismom, telefonom, telegrafom, telefaksom i korištenjem drugih za to podobnih tehničkih sredstava. Takve odluke obavezno se verificiraju na prvoj sljedećoj sjednici Nadzornog odbora.

Nadzorni odbor donosi Poslovnik o svom radu i načinu glasovanja i drugim pitanjima iz svoje nadležnosti.

**Članak 23.**

Nadzorni odbor obavlja osobito ove poslove:

* imenuje i opoziva predsjednika i članove Uprave;
* po potrebi saziva Glavnu skupštinu Društva;
* nadzire vođenje poslova Društva;
* ispituje godišnja financijska izvješća te ih zajedno s Upravom utvrđuje;
* podnosi Glavnoj skupštini pisano izvješće o obavljenom nadzoru;
* predlaže Glavnoj skupštini donošenje odluka sukladno zakonu;
* zastupa Društvo prema Upravi.

**Članak 24.**

Članovi Nadzornog odbora Društva imaju pravo na naknadu za njihov rad koja je primjerena poslovima koje obavljaju članovi Nadzornog odbora i stanju Društva, a koju odobrava Glavna skupština.

**Uprava**

**Članak 25.**

Uprava Društva vodi poslove Društva na vlastitu odgovornost.

Uprava Društva sastoji se od jednog do tri člana.

Upravu Društva imenuje Nadzorni odbor na vrijeme od četiri (4) godine uz mogućnost ponovnog imenovanja.

**Članak 26.**

U sklopu vođenja poslova Društva, Uprava je posebno dužna, u skladu sa zakonom i ovim Statutom:

* utvrđivati poslovnu politiku Društva;
* donositi plan provođenja utvrđene poslovne politike Društva;
* utvrđivati organizaciju Društva, voditi operativno poslovanje;
* voditi poslovne knjige Društva i izvještavati druge organe Društva;
* donositi potrebne odluke i opće akte, ako to zakonom ili ovim Statutom izrijekom nije stavljeno u nadležnost drugog organa Društva;
* utvrđuje poslovnu adresu Društva, uz prethodnu suglasnost Nadzornog odbora;
* odlučuje o osnivanju i prestanku podružnica.

**Članak 27.**

Članovi Uprave odlučuju o vođenju poslovanja Društva na sjednicama ili izvan sjednice. Odluke Uprave navode se u zapisniku sa sjednice Uprave.

Poslove Društva operativno vode predsjednik i članovi Uprave na temelju podjele rada između članova Uprave za određena područja djelovanja ili za određeni krug poslova.

Način rada Uprave i podjela poslova među članovima Uprave u smislu prethodnog stavka uređuje se Poslovnikom o radu Uprave koji donosi Uprava.

**Članak 28.**

Predsjednik Uprave ovlašten je zastupati Društvo samostalno i pojedinačno.

Svaki od ostalih članova Uprave zastupa Društvo zajedno s još jednim članom Uprave.

Članovi Uprave koji zastupaju Društvo zajedno s drugim članovima Uprave pravne poslove čija vrijednost prelazi 650.000,00 (šestopedesettisuća) eura mogu sklopiti samo uz supotpis Predsjednika Uprave.

Članovi Uprave dužni su u zastupanju i vođenju poslova držati se ograničenja koja su postavljena odredbama Statuta, odlukama Glavne skupštine, Nadzornog odbora i odredbama Poslovnika o radu Uprave.

Prokuru za zastupanje Društva Uprava može dati i opozvati jednoj ili više osoba.

**VII.**  **GODIŠNJA FINANCIJSKA IZVJEŠĆA I UPOTREBA DOBITI**

**Članak 29.**

Poslovna godina Društva je kalendarska godina.

Uprava je dužna u rokovima predviđenim zakonom, nakon završetka poslovne godine, pripremiti godišnja financijska izvješća i izvješće o stanju Društva te ih predati revizoru Društva.

Revizorsko izvješće Uprava Društva bez odgode dostavlja Nadzornom odboru, zajedno s godišnjim financijskim izvješćem, izvješćem o stanju Društva i prijedlogom odluke Glavnoj skupštini o upotrebi dobiti.

Godišnja financijska izvješća, izvješće o stanju Društva, revizorsko izvješće, prijedlog odluke o upotrebi dobiti te izvješće Nadzornog odbora o nadzoru poslova Društva, moraju biti dana na uvid dioničarima Društva u poslovnim prostorijama Društva od dana objave poziva za Glavnu skupštinu.

**Članak 30.**

Način utvrđivanja dobiti Društva za svaku poslovnu godinu određen je zakonom.

Nakon podmirenja namjena određenih zakonom, na prijedlog Uprave, Glavna skupština donosi odluku o raspodjeli dobiti Društva, iznosu i načinu isplate dobiti.

Glavna skupština može donijeti odluku o isplati dobiti dioničarima u stvarima, primjerice dionicama Društva.

Glavna skupština Društva može odlučiti da se dobit uporabi i za podjelu dioničarima i za druge namjene, primjerice za isplatu zaposlenima ili članovima Uprave.

Glavna skupština Društva može odlučiti da se dobit Društva ne podijeli dioničarima (prenesena dobit).

Nakon što utvrde godišnja financijska izvješća, Uprava i Nadzorni odbor mogu odlučiti da se dobit, nakon podmirenja namjena određenih zakonom, koristi za unos u ostale rezerve iz dobiti, zadržanu dobit te za te namjene Uprava može koristiti i više od polovine neto dobiti Društva.

**Članak 31.**

Rok za isplatu dividende je trideset (30) dana od dana donošenja odluke o isplati, osim ako Glavna skupština nije u svojoj odluci odlučila drugačije.

**VIII. OBJAVE I PRIOPĆENJA DRUŠTVA**

**Članak 32.**

 Podaci i priopćenja Društva objavljuju se u skladu s odredbama zakona.

Glasilo Društva su internetske stranice sudskog registra.

**IX. POSLOVNA TAJNA**

**Članak 33.**

Poslovnom tajnom smatraju se akti, isprave i podaci u Društvu čije bi priopćavanje neovlaštenoj osobi moglo nanijeti štetu poslovnim interesima i poslovnom ugledu Društva, a koji su kao takvi predviđeni posebnim aktom ili označeni oznakom poslovna tajna ili drugom oznakom istog značenja.

Akte, isprave i podatke koji čine poslovnu tajnu Društva mogu priopćavati i činiti dostupnima drugima samo osobe ovlaštene općim aktom Društva.

**Članak 34.**

 Članovi Uprave i Nadzornog odbora Društva dužni su čuvati poslovnu tajnu i nakon isteka njihova mandata.

**X. TRAJANJE I PRESTANAK DRUŠTVA**

**Članak 35.**

Društvo se osniva na neodređeno vrijeme i prestaje na jedan od načina koji su propisani zakonom, u postupku koji je određen zakonom i odredbama Statuta Društva.

**XI. PRIJELAZNE I ZAVRŠNE ODREDBE**

**Članak 36.**

Ovaj Statut stupa na snagu danom upisa u sudski registar nadležnog trgovačkog suda.